text: Dårligere og dyrere service hos Cimber Sterling 
  10 februar 2010 kl. 07.37
  Flyselskabet med hovedkvarter i Sønderborg oplyser i en pressemeddelelse, at serveringen på indenrigsruterne helt bliver sløjfet, mens en mad på vej sydpå fremover koster ekstra.
  Dyrere bagage
  Også på bagagen bliver der ændringer. Hvis selskabet skal opretholde sin konkurrencekraft, skal omkostninger reduceres.
  - Derfor indfører vi en ændret prispolitik i forhold til servering og bagage, siger Jacob Krogsgaard.
  Hvis den rejsende ønsker at medbringe mere end håndbagagen, koster det 50 kroner per bagageenhed.
  
  Besparelser giver penge  
  - Kunderne ønsker konkurrencedygtige priser på flybilletten, og det vil vi gerne give dem, siger Jacob Krogsgaard i pressemeddelelsen. Han er administrerende direktør i Cimber Sterling. 
  Den ny prispolitik forventes at have en positiv resultateffekt for den primære drift på mellem 25 og 35 millioner kroner for regnskabsåret 2010/11.
  